Kanalgården

Kanalgården, før 2015 Statens hus (også Posthuset), er en tidligere fredningsverdig bygning beliggende på Tyholmen i Arendal. Bygget sto ferdig i 1961, som den første store bygningen som ble bygd i Arendal sentrum etter Arendalskrakket i 1886. 

Bygningen ligger med hovedfasaden mot Kanalplassen, som tidligere gikk under navnet Posthusplassen. Mot vest står Trefoldighetskirken. Bygget ligger vegg i vegg med vernet trehusbebyggelse fra 1700-tallet, og har vært et omstridt objekt i flere saker.

Opprinnelig rommet bygget blant annet byens politikammer og postkontor. Fra 2020 er det kommunalt kultursenter, kontorlokaler og dagligvarebutikk der.

Historie
Omtrent på stedet hvor bygget står lå tidligere «Arendals offentlige skole for høiere almenutdannelse», som i 1881 flyttet til nytt skolebygg i Kirkebakken. Denne skolen heter idag Arendal videregående skole.

Bygget ble tegnet av det lokale arkitektkontoret Ugland & Thorne med det nyopprettede Statens bygge- og eiendomsdirektorat som byggherre. Det er oppført i etterkrigstidens funkisstil og sto ferdig 1961, som et moderne framtidsrettet praktbygg og den gang omtalt som Posthuset. 

Bygget ble oppført for å romme de viktigste statlige funksjoner i fylkeshovedstaden i Aust-Agder: Arendal politistasjon, Arendal postkontor, Nedenes sorenskriverembete (tingretten, flyttet til Arendal Tinghus i 1998), skattefogd, sivilforsvaret (flyttet i 1973) og fylkesmannen i Aust-Agder. Bygget ble utvidet i 1995 for å gi mer plass til politiet, og dette var en omstridt sak fordi man mente trehusbebyggelsen omkring ville komme i skyggen av dette påbygget. 

I 2015 ble bygningen solgt til NorgesGruppen og BRG, og gitt navnet Kanalgården. En etter en flyttet de opprinnelige funksjonene ut, og i 2018 sto bygget tomt. I 2018 startet en ombygging som blant annet medførte at bygget ble slått sammen med det kommunale ungdoms- og kulturhuset Kilden vegg-i-vegg for å gi rom til kommunens kulturtilbud. Da ombyggingen var ferdig i 2020 fikk de sammenslåtte lokalene navnet Kulturkammeret. I tillegg rommer Kanalgården en dagligvarebutikk og kontorlokaler. 

Arendal kommune leide lokalene som ble benyttet til kulturaktiviteter, men i 2022 kjøpte kommunens eiendomsselskap bygningen. 

Fredningsverdig
Bygningen er i Landsvernplan for justissektoren fra 2011 plassert i verneklasse 1 og forutsettes fredet etter kulturminneloven. Riksantikvaren beskriver det som tidstypisk, særpreget og sentralt plassert signalbygg som både skiller seg ut og glir godt inn i øvrig bybebyggelse . I januar 2014 ble fredningssaken fremmet.

Kanalgården står som et symbol på den den nye demokratiske velferdsstaten som vokste fram etter andre verdenskrig.Kjell-Olav Masdalen: Håndslag til Statens hus på Tyholmen. Agderposten 31.8.2012.

I kommunal regi er Tyholmen regulert til spesialområde for bevaring etter plan- og bygningsloven §25.6.; men dette er en kommunal plan som først og fremst er laget med hensyn til bydelens antikvariske trehusbebyggelse fra 17- og 1800-tallet. Derfor gir planens vernebestemmelser unntak for denne bygningen.Reguleringsplan 20-14R15 i Arendal kommune, vedtatt i 1999

Bygget var i 2009 stadig i statlig eie, men ble da lagt ut for salg via Entra ASA. Fredningssaken ble stoppet av Riksantikvaren fordi Arendals politikere ønsket at kommunen skulle ha frie hender når de overtok bygningen.

Teknisk
Kanalgården har et areal på 5 808 kvadratmeter over fem etasjer. Eiendommen har grunn- og bruksnummer 501/383.

Kunstnerisk utsmykning
Foran på bygningen henger veggdekorasjonen «Postrytter» av Arne N. Vigeland.   

Bygningen hadde også påkostede og forseggjorte interiører før en omfattende ombygging til nye funksjoner ble påbegynt i 2018.  

 Referanser 

Litteratur
Statsbygg: Statens hus i Arendal. 1995.  i bokhylla.no
Kjell-Olav Masdalen: Håndslag til Statens hus på Tyholmen. Agderposten 31.8.2012.

 Eksterne lenker 
 Landsvernplan for justissektoren 2011 (PDF)
 Regjeringen.no – KOMPLEKS 86001 Arendal politistasjon, Kirkegt. 2
 Entra eiendom – Statens hus


Kategori:Byggverk i Arendal
Kategori:Kulturminner i Arendal